02011D0020 — DA — 10.07.2019 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B DEN EUROPÆISKE CENTRALBANKS AFGØRELSE af 16. november 2011 om fastsættelse af de nærmere regler og procedurer for gennemførelse af kriterierne for værdipapircentralers adgang til TARGET2-Securities tjenesteydelserne (ECB/2011/20) (2011/789/EU) (EUT L 319 af 2.12.2011, s. 117)

Ændret ved:









▼B

DEN EUROPÆISKE CENTRALBANKS AFGØRELSE

af 16. november 2011

om fastsættelse af de nærmere regler og procedurer for gennemførelse af kriterierne for værdipapircentralers adgang til TARGET2-Securities tjenesteydelserne

(ECB/2011/20)

(2011/789/EU)







Artikel 1

Definitioner

I denne afgørelse forstås ved:

1) »vurderingsrapport« : skriftlig dokumentation, som omfatter a) en rapport udarbejdet af de relevante kompetente myndigheder, hvoraf det fremgår, om en værdipapircentral opfylder adgangskriterium 2, og b) en selvevaluering fra værdipapircentralen, hvoraf det fremgår, om den opfylder adgangskriterierne 1, 3, 4 og 5

2) »centralbank« : Den Europæiske Centralbank, de nationale centralbanker i de medlemsstater, som har indført euroen, de nationale centralbanker i de medlemsstater, som ikke har indført euroen (herefter »de nationale centralbanker uden for euroområdet«), alle centralbanker eller relevante kompetente myndigheder i Det Europæiske Økonomiske Samarbejdsområde (EØS) (herefter »centralbank i EØS«) og alle centralbanker eller relevante kompetente myndigheder i et land uden for EØS (herefter »anden centralbank«), hvor valutaen, som den pågældende centralbank uden for euroområdet, centralbank i EØS eller anden centralbank er ansvarlig for, vurderes at opfylde betingelserne i henhold til artikel 18 i retningslinje ECB/2010/2

3) »adgangskriterium 1 for værdipapircentraler« : kriteriet, som er fastlagt i artikel 15, stk. 1, litra a), i retningslinje ECB/2010/2, hvorefter værdipapircentraler opfylder kriterierne for adgang til T2S-tjenesteydelserne, såfremt de er blevet anmeldt til Den Europæiske Værdipapirtilsynsmyndighed i henhold til artikel 10 i direktiv 98/26/EF, eller, såfremt det drejer sig om en værdipapircentral uden for EØS, at den opererer inden for en retlig og lovgivningsmæssig ramme, som er sammenlignelig med den, der gælder i EU

▼M1

4) »adgangskriterium 2 for værdipapircentraler« : kriteriet, som er fastlagt i artikel 15, stk. 1, litra b), i retningslinje ECB/2012/13 ( 1 ), dvs. at værdipapircentraler opfylder kriterierne for adgang til T2S-tjenesteydelserne, såfremt de har fået en positiv vurdering af de kompetente myndigheder på grundlag af i) Europa-Parlamentets og Rådets forordning (EU) nr. 909/2014 ( 2 ), for værdipapircentraler, der har deres hjemsted i et land i Det Europæiske Økonomiske Samarbejdsområde (EØS), eller ii) principperne for den finansielle markedsinfrastruktur fra Udvalget om betalings- og clearingsystemer og Den Internationale Børstilsynsorganisation ( 3 ) eller en retlig ramme, der gennemfører disse principper, for værdipapircentraler, der har deres hjemsted uden for EØS

▼B

5) »adgangskriterium 3 for værdipapircentraler« : kriteriet, som er fastlagt i artikel 15, stk. 1, litra c), i retningslinje ECB/2010/2, hvorefter værdipapircentraler opfylder kriterierne for adgang til T2S-tjenesteydelserne, såfremt de på anmodning gør ethvert værdipapir/International Securities Identification Number (ISIN), for hvilket de er udsteder-værdipapircentral eller teknisk udsteder-værdipapircentral, tilgængeligt for andre værdipapircentraler i T2S

6) »adgangskriterium 4 for værdipapircentraler« : kriteriet, som er fastlagt i artikel 15, stk. 1, litra d), i retningslinje ECB/2010/2, hvorefter værdipapircentraler opfylder kriterierne for adgang til T2S-tjenesteydelserne, såfremt de forpligter sig til at tilbyde andre værdipapircentraler i T2S grundlæggende depottjenester uden forskelsbehandling

7) »adgangskriterium 5 for værdipapircentraler« : kriteriet, som er fastlagt i artikel 15, stk. 1, litra e), i retningslinje ECB/2010/2, hvorefter værdipapircentraler opfylder kriterierne for adgang til T2S-tjenesteydelserne, såfremt de forpligter sig til at tilbyde andre værdipapircentraler i T2S at udføre deres afvikling i centralbankpenge i T2S, hvis valutaen er tilgængelig i T2S

8) »relevante kompetente myndigheder« : centralbanker og lovgivende myndigheder, som har kompetence til at overvåge og/eller føre tilsyn med en specifik værdipapircentral, og som har ansvar for at vurdere værdipapircentralerne på grundlag af de gældende anerkendte standarder

9) »direkte forbundet deltager« : en T2S-deltager, der har en teknisk facilitet, som gør det muligt at opnå adgang til T2S og anvende systemets værdipapirafviklingstjenester, uden at det er nødvendigt, at en værdipapircentral fungerer som teknisk grænseflade

10) »T2S-deltager« : en retlig enhed eller, på visse markeder, en person, der har indgået en kontrakt med en værdipapircentral i T2S om behandling af dennes aktiviteter vedrørende værdipapirafvikling i T2S, og som ikke nødvendigvis har en værdipapirkonto hos værdipapircentralen

▼M1

11) »Markedsinfrastrukturrådet« (Market Infrastructure Board, MIB) : Ledelsesorganet i Eurosystemet, der er oprettet i henhold til Den Europæiske Centralbanks afgørelse (EU) 2019/166 (ECB/2019/3) ( 4 )

12) »den rådgivende T2S-gruppe« eller »AMI SeCo« (Advisory Group on Market Infrastructures for Securities and Collateral) : har samme betydning som i artikel 2, nr. 25), i retningslinje ECB/2012/13

▼B

13) »aftale om valutadeltagelse« : en aftale, som indgås mellem Eurosystemet og en national centralbank uden for euroområdet eller en myndighed, som har ansvar for en anden valuta end euroen, med det formål at afvikle værdipapirtransaktioner i centralbankpenge i andre valutaer end euroen.

Artikel 2

Formål og anvendelsesområde

1. De fem kriterier, som skal være opfyldt, for at en værdipapircentral opnår adgang til T2S-tjenesteydelserne, og som er fastlagt i artikel 15 i retningslinje ECB/2010/2 (herefter »de fem adgangskriterier for værdipapircentraler«), skal gennemføres i overensstemmelse med de procedurer, som er fastlagt i artikel 3 til 5 i denne afgørelse og reglerne i bilaget.

2. Denne afgørelse finder ikke anvendelse på direkte forbundne deltagere, som har et retsforhold med værdipapircentralerne.

Artikel 3

Ansøgningsprocedure

1. Ved ansøgning om T2S-tjenesteydelser skal en værdipapircentral fremsende: a) en ansøgning til Styrelsesrådet; og b) på tidspunktet for dens overgang til T2S, ►M1 en selvevalueringsrapport ◄ .

2. ►M1 selvevalueringsrapporten ◄ skal dokumentere, at værdipapircentralen opfylder de fem adgangskriterier for værdipapircentraler på tidspunktet for dens overgang til T2S og angive, i hvor høj grad hvert enkelt adgangskriterium er gennemført på grundlag af kategorierne opfyldt, delvist opfyldt og ikke relevant, og skal anføre værdipapircentralens begrundelse, redegørelse og relevant dokumentation.

3. ►M1 Markedsinfrastrukturrådet ◄ fremsender på grundlag af ovennævnte dokumentation et forslag til Styrelsesrådet om en værdipapircentrals ansøgning om adgang til T2S-tjenesteydelserne. Som led i udarbejdelsen af forslaget kan ►M1 Markedsinfrastrukturrådet ◄ anmode om præciseringer fra eller fremsende spørgsmål til den ansøgende værdipapircentral.

4. Efter at ►M1 Markedsinfrastrukturrådet ◄ har fremsendt sit forslag, træffer Styrelsesrådet afgørelse med hensyn til værdipapircentralens ansøgning og meddeler afgørelsen skriftligt til værdipapircentralen senest to måneder efter: a) dato for modtagelse af ansøgningen; eller b) dato for modtagelse af svaret på ►M1 Markedsinfrastrukturrådet ◄ forespørgsel om præcisering eller fremsendelse af spørgsmål i henhold til stk. 3. Afslår Styrelsesrådet at godkende en ansøgning, skal det begrunde sin afgørelse.

Artikel 4

Procedure for at opnå dispensation fra adgangskriterium 5 for værdipapircentraler

1. En værdipapircentral kan fremsende en anmodning om dispensation fra adgangskriterium 5 på grundlag af værdipapircentralens driftsmæssige eller tekniske forhold.

2. For at en anmodning om dispensation kan vurderes, skal værdipapircentralen fremsende en anmodning til ►M1 Markedsinfrastrukturrådet ◄ og fremlægge dokumentation for følgende:

a) dispensationen er for en meget begrænset afviklingsvolumen set i forhold til de samlede gennemsnitlige daglige instruktioner om afviklingstjenester med levering mod betaling, som værdipapircentralen modtager om måneden, og omkostningerne ved at afvikle disse operationer i T2S ville være uforholdsmæssigt store for værdipapircentralen

b) værdipapircentralen har truffet tekniske og driftsmæssige sikkerhedsforanstaltninger til sikring af, at dispensationen ikke går ud over den i punkt a) fastsatte grænseværdi

c) værdipapircentralen har gjort alt for at opfylde adgangskriterium 5.

3. Efter at have modtaget en sådan anmodning om dispensation:

a) fremsender ►M1 Markedsinfrastrukturrådet ◄ værdipapircentralens anmodning og sin forundersøgelse til ►M1 AMI SeCo ◄

b) rådgiver ►M1 AMI SeCo ◄ ►M1 Markedsinfrastrukturrådet ◄ om anmodningen uden ophold og i rette tid med henblik på at tage stilling hertil

c) udarbejder ►M1 Markedsinfrastrukturrådet ◄ , efter at have modtaget rådgivning fra ►M1 AMI SeCo ◄ , en endelig vurdering og fremsender denne samt alle dokumenterne til Styrelsesrådet

d) udarbejder Styrelsesrådet en begrundet afgørelse vedrørende anmodningen om dispensation

e) informerer ►M1 Markedsinfrastrukturrådet ◄ værdipapircentralen og ►M1 AMI SeCo ◄ skriftligt om Styrelsesrådets begrundede afgørelse.

4. En værdipapircentral udpeget af en centralbank, som har undertegnet en aftale om valutadeltagelse, og som har valgt at afvikle sine pengepolitiske transaktioner i centralbankpenge uden for T2S, skal fremsende en anmodning om dispensation for at kunne afvikle sådanne pengepolitiske transaktioner i centralbankpenge uden for T2S. Dispensation gives i sådanne tilfælde, såfremt a) Eurosystemet har modtaget alle relevante oplysninger om, hvordan en sådan afvikling foretages rent teknisk; og b) en sådan afvikling ikke kræver ændringer i eller påvirker T2S-funktionaliteten negativt. Den udpegende centralbank skal opfordres til at afgive udtalelse om en sådan anmodning om dispensation.

5. En værdipapircentral, som har fået dispensation, skal en gang om måneden fremsende en rapport til ►M1 Markedsinfrastrukturrådet ◄ , hvoraf det fremgår, at den fortsat opfylder betingelserne for dispensation, herunder den i stk. 2, litra a) aftalte grænseværdi. En værdipapircentral, som har fået dispensation i henhold til stk. 4, skal en gang om måneden fremsende en rapport til ►M1 Markedsinfrastrukturrådet ◄ om situationen.

6. Hvis en værdipapircentral, der har fået dispensation, til stadighed overskrider de i stk. 2, litra a) fastsatte grænseværdier inden for en periode på seks måneder, skal Styrelsesrådet trække dispensationen tilbage med den begrundelse, at værdipapircentralen ikke opfylder adgangskriterium 5, og ►M1 Markedsinfrastrukturrådet ◄ skal informere værdipapircentralen herom.

7. Efter tilbagetrækning af en dispensation kan en værdipapircentral fremsende en ny anmodning om dispensation i overensstemmelse med den procedure, som er fastlagt i denne artikel.

8. Foreligger der en krisesituation, der kan påvirke den finansielle stabilitet i et land eller den pågældende centralbanks opgave med at sikre integriteten af landets valuta, og som har fået centralbanken i det pågældende land til at træffe tiltag til nødafvikling som led i sin krisestyringsplan, skal en værdipapircentral, som er udpeget af denne centralbank, fremsende en anmodning til ►M1 Markedsinfrastrukturrådet ◄ om en midlertidig dispensation fra adgangskriterium 5 og kan midlertidigt gennemføre afvikling på andre måder. Styrelsesrådet træffer en begrundet afgørelse om en sådan anmodning under hensyntagen til den pågældende centralbanks udtalelse om situationen, som nødvendiggør den midlertidige dispensation fra adgangskriterium 5. Den pågældende centralbank skal mindst en gang om måneden fremsende en rapport til ►M1 Markedsinfrastrukturrådet ◄ , hvori den evaluerer situationen.

▼M1

Artikel 5

Løbende opfyldelse af de fem adgangskriterier for værdipapircentraler

1. En værdipapircentral, som har adgang til T2S-tjenesteydelserne, skal efter at være overgået til T2S til stadighed opfylde de fem adgangskriterier og skal

a) sikre, navnlig gennem en pålidelig selvevaluering, som foretages hvert år, og som underbygges af relevant dokumentation, at den fortsat opfylder adgangskriterierne 1, 3, 4 og 5

b) straks fremsende til Markedsinfrastrukturrådet den seneste vurdering, som den relevante kompetente myndighed har foretaget på grundlag af forordning (EU) nr. 909/2014, principperne for finansielle markedsinfrastrukturer fra Udvalget om Betalings- og Markedsinfrastrukturer og Den Internationale Børstilsynsorganisation eller en retlig ramme, der gennemfører principperne for finansielle markedsinfrastrukturer. Hvis ovenstående vurdering ikke er tilgængelig, indgiver værdipapircentralen en selvattestering på grundlag af den relevante dokumentation

c) anmode om en ny vurdering fra de relevante kompetente myndigheder af dens opfyldelse af forordning (EU) nr. 909/2014 eller en retlig ramme, der gennemfører principperne for finansielle markedsinfrastrukturer, såfremt der sker væsentlige ændringer i værdipapircentralens system

d) straks informere Markedsinfrastrukturrådet, i det tilfælde at en relevant kompetent myndigheds vurdering eller en selvevaluering dokumenterer, at værdipapircentralen ikke opfylder et af de fem adgangskriterier

e) på anmodning af Markedsinfrastrukturrådet fremsende en vurderingsrapport, som dokumenterer, at værdipapircentralen fortsat opfylder de fem adgangskriterier.

2. Markedsinfrastrukturrådet kan udføre sin egen evaluering og overvåge, at de fem adgangskriterier er opfyldt eller anmode om oplysninger fra en værdipapircentral. Beslutter Markedsinfrastrukturrådet, at en værdipapircentral ikke opfylder et af de fem adgangskriterier, skal den iværksætte proceduren, som er fastlagt i kontrakterne med værdipapircentralerne i henhold til artikel 16 i retningslinje ECB/2012/13.

▼B

Artikel 6

Ikrafttrædelse

Denne afgørelse træder i kraft dagen efter dens offentliggørelse i Den Europæiske Unions Tidende.









BILAG

NÆRMERE GENNEMFØRELSESREGLER FOR DE FEM ADGANGSKRITERIER FOR VÆRDIPAPIRCENTRALER

I dette bilag forstås ved:

— »grundlæggende depottjenester« : beholdning og administration af værdipapirer og andre finansielle instrumenter, som er ejet af tredjemand, hos enheder, som er blevet betroet disse opgaver. Sådanne tjenesteydelser omfatter opbevaring af værdipapirer, betaling af renter og udbytte på de opbevarede værdipapirer og behandling af corporate actions vedrørende sådanne værdipapirer

— »investor-værdipapircentralen« : ved forbindelser mellem værdipapircentraler, en værdipapircentral, som åbner en konto hos en anden værdipapircentral (udsteder-værdipapircentralen) for at muliggøre afvikling af værdipapirtransaktioner mellem værdipapircentralerne

— »udsteder-værdipapircentralen« : værdipapircentralen, hvor værdipapirerne er blevet udstedt og udsendt på vegne af udstederen. Udsteder-værdipapircentralen er ansvarlig for behandlingen af corporate actions i udstederens navn. Udsteder-værdipapircentralen fører konti i sit bogholderi i investor-værdipapircentralernes navn til overførsel af værdipapirer til disse

— »teknisk udsteder-værdipapircentral« : en investor-værdipapircentral, som besidder værdipapirer hos en udsteder-værdipapircentral, som ikke deltager i T2S, og som betragtes som en udsteder-værdipapircentral vedrørende T2S-funktionaliteten med hensyn til sådanne værdipapirer

— »andele i investeringsforeninger« : ejerandele af en investeringsforenings nettoformue, som investorer modtager til gengæld for deres kapitalinvesteringer.

I. Gennemførelsesbestemmelser for adgangskriterium 1 for værdipapircentraler

En positiv vurdering på grundlag af dette kriterium kræver følgende:

a) for en værdipapircentral, der har sit hjemsted i et land i det Europæiske Økonomiske Samarbejdsområde (EØS) skal værdipapircentralen være opført på listen over udpegede systemer opretholdt i henhold til artikel 10 i direktiv 98/26/EF, og

b) for en værdipapircentral, der har sit hjemsted i et land uden for EØS, skal der fremlægges et juridisk responsum, som til enhver tid opdateres, såfremt der indtræffer væsentlige ændringer, der kan have indflydelse på dette, eller på anmodning af ►M1 Markedsinfrastrukturrådet ◄ , fra et firma godkendt af ►M1 Markedsinfrastrukturrådet ◄ , der bekræfter, at værdipapircentralen opererer inden for en retlig og lovgivningsmæssig ramme, som er sammenlignelig med den, der gælder i EU.

▼M1

II. Gennemførelsesbestemmelser for adgangskriterium 2 for værdipapircentraler

En værdipapircentral skal indgive følgende dokumentation i forbindelse med dens vurdering på grundlag af dette kriterium:

a) for en værdipapircentral, der har sit hjemsted i et EØS-land, vurderingen eller beviset for dets godkendelse (alt efter hvilken, der er den seneste) fra de relevante kompetente myndigheder på grundlag af Europa-Parlamentets og Rådets forordning (EU) nr. 909/2014 ( 5 ). Hvis et bevis for opfyldelse af denne forordning ikke er tilgængelig, indgiver værdipapircentralen en selvattestering i overensstemmelse med vurderingen og/eller godkendelsen, eller

b) for en værdipapircentral, der har sit hjemsted uden for EØS, vurderingen eller beviset for dets godkendelse fra de relevante kompetente myndigheder (alt efter hvilken, der er den seneste) på grundlag af principperne for finansielle markedsinfrastrukturer fra Udvalget om Betalings- og Markedsinfrastrukturer og Den Internationale Børstilsynsorganisation ( 6 ) eller en retlig ramme, der gennemfører principperne for finansielle markedsinfrastrukturer, således som disse finder anvendelse. Hvis et bevis for opfyldelse af forordningen om værdipapircentraler ikke er tilgængelig, indgiver værdipapircentralen en selvattestering i overensstemmelse med vurderingen og/eller godkendelsen.

Hvis de relevante kompetente myndigheder konstaterer mangler hvad angår værdipapircentralens overholdelse af forordning (EU) nr. 909/2014, principperne for finansielle markedsinfrastrukturer eller en retlig ramme, der gennemfører principperne for finansielle markedsinfrastrukturer, meddeler den respektive værdipapircentral de relevante detaljer og indgiver redegørelser og beviser vedrørende disse mangler til Markedsinfrastrukturrådet. Værdipapircentralen indgiver også de relevante kompetente myndigheders konklusioner, som de er indeholdt i vurderingen, til Markedsinfrastrukurrådet.

Mangler konstateret af de relevante kompetente myndigheder hvad angår værdipapircentralens opfyldelse af forordning (EU) nr. 909/2014, principperne for finansielle markedsinfrastrukturer eller en retlig ramme, der gennemfører principperne for finansielle markedsinfrastrukturer, må ikke efter Styrelsesrådets vurdering bringe den sikre og effektive udveksling af T2S-tjenesteydelser i fare.

De ovennævnte oplysninger behandles i overensstemmelse med de relevante ansøgningsprocedurer for adgang til T2S-tjenesteydelserne og med den løbende opfyldelse af de fem adgangskriterier.

En værdipapircentral opfylder dette adgangskriterium, hvis:

a) en værdipapircentral, der har sit hjemsted i et EØS-land, er blevet godkendt i henhold til forordning (EU) nr. 909/2014 eller givet en positiv vurdering på grundlag af forordning (EU) nr. 909/2014 i den seneste vurdering foretaget af de relevante kompetente myndigheder, eller

b) en værdipapircentral, der har sit hjemsted uden for EØS, er blevet godkendt eller givet en positiv vurdering på grundlag af principperne for finansielle markedsinfrastrukturer i den seneste vurdering foretaget af de relevante kompetente myndigheder.

Hvis værdipapircentralen godkendes i henhold til/vurderes på grundlag af en anden retlig ramme end principperne for finansielle markedsinfrastrukturer eller forordning (EU) nr. 909/2014, skal værdipapircentralen fremsende tilfredsstillende dokumentation til Markedsinfrastrukturrådet og Styrelsesrådet for, at den er blevet vurderet på grundlag af en retlig ramme af et niveau og en art, der svarer til principperne for finansielle markedsinfrastrukturer eller forordning (EU) nr. 909/2014.

Indeholder de relevante kompetente myndigheders vurdering fortrolige oplysninger, fremlægger værdipapircentralen en sammenfatning eller vurderingskonklusionen som dokumentation for graden af opfyldelse.

▼B

III. Gennemførelsesbestemmelser for adgangskriterium 3 for værdipapircentraler

Der er intet krav om, at en værdipapircentral med adgang til T2S-tjenesteydelserne har alle sine konti og saldi i T2S for ethvert værdipapir/ISIN, den udsteder, eller for hvilket den fungerer som teknisk udsteder-værdipapircentral. Den skal dog stille et værdipapir/ISIN til rådighed uden ekstra omkostninger, omgående og på grundlag af en kontrakt, der ikke stiller urimelige betingelser ved anmodning fra investor-værdipapircentralens brugere i T2S. Visse andele i investeringsforeninger stilles ikke automatisk til rådighed for en investor-værdipapircentral, der åbner en konto hos udsteder-værdipapircentralen, som følge af lovgivningsmæssige restriktioner for grænseoverskridende transaktioner, som finder anvendelse på udstedere af andele i investeringsforeninger.

En udsteder-værdipapircentral skal handle i overensstemmelse med de nationale lovgivningsmæssige rammer, men må ikke videresende omkostninger, der stammer fra anvendelsen af disse rammer, til andre værdipapircentraler i T2S. Dette krav sikrer, at omkostningerne ved at handle i overensstemmelse med de lovgivningsmæssige rammer, afholdes lokalt, og at der er gensidighed blandt værdipapircentralerne i T2S. Desuden fremmer dette krav en harmoniseret afviklingsproces i T2S i det omfang, det er muligt.

En udsteder-værdipapircentral skal handle i overensstemmelse med de nationale lovgivningsmæssige rammer, men skal støtte en investor-værdipapircentral, der anmoder om adgang, og må ikke i den forbindelse pålægge yderligere afviklingsomkostninger. Enhver forsinkelse, som skyldes overholdelse af de nationale lovgivningsmæssige rammer, skal gælde tilsvarende for alle parter.

Investor-værdipapircentralen kan anmode om et værdipapir/ISIN, der endnu ikke er stillet til rådighed i T2S, fra den respektive udsteder-værdipapircentral eller tekniske udsteder-værdipapircentral. Efter modtagelse af en sådan anmodning fører udsteder-værdipapircentralen eller den tekniske udsteder-værdipapircentral alle værdipapirets referencedata ind i T2S og gør dem tilgængelige inden for tidsrammen defineret i manualen for operationelle procedurer (Manual of Operational Procedures), som udleveres af Eurosystemet til værdipapircentralerne og centralbankerne.

Forudsat at investor-værdipapircentralen har undertegnet de påkrævede kontraktsvilkår, åbner udsteder-værdipapircentralen uden unødigt ophold mindst en værdipapirkonto for et bestemt værdipapir/ISIN for investor-værdipapircentralen. Hvis en udsteder-værdipapircentral afviser at åbne en værdipapirkonto og at give investor-værdipapircentralen adgang til udsteder-værdipapircentralens værdipapirer, betragtes det som manglende overholdelse af adgangskriterium 3.

Investor-værdipapircentralen indberetter ethvert tilfælde af en udsteder-værdipapircentrals manglende overholdelse af adgangskriterium 3 til ►M1 Markedsinfrastrukturrådet ◄ . Afhængig af den manglende overholdelses art og hyppighed, træffer ►M1 Markedsinfrastrukturrådet ◄ afgørelse om, om udsteder-værdipapircentralen udviser en konsekvent manglende overholdelse af adgangskriterium 3, i hvilket tilfælde proceduren i kontrakterne med værdipapircentralerne, i medfør af artikel 16 i retningslinje ECB/2010/2, finder anvendelse.

IV. Gennemførelsesbestemmelser for adgangskriterium 4 for værdipapircentraler

Dette adgangskriterium for værdipapircentraler opfylder Retningslinjen for adgang til og interoperabilitet mellem clearings- og afviklingssystemerne ( 7 ), som fastsætter, at en investor-værdipapircentral skal have adgang til en udsteder-værdipapircentrals tjenester på samme vilkår og betingelser som enhver anden af udsteder-værdipapircentralens standarddeltagere.

For at en investor-værdipapircentral kan tilbyde afviklingstjenester for værdipapirer udstedt af en udsteder-værdipapircentral, skal investor-værdipapircentralen også tilbyde sine deltagere grundlæggende depottjenester i forhold til disse værdipapirer. T2S tilbyder central kontant- og værdipapirafvikling i centralbankpenge, hvis de grundlæggende depottjenester tilbydes udenfor T2S.

Udsteder-værdipapircentralen skal overholde standarderne fra T2S Corporate Actions Subgroup ( 8 ) og alle relevante T2S-standarder eller markedspraksis.

Investor-værdipapircentralen skal behandles som enhver anden kunde hos udsteder-værdipapircentralen. En udsteder-værdipapircentral må ikke pålægge investor-værdipapircentraler tekniske hindringer eller tilbyde dem særbetingelser for adgang til grundlæggende depottjenester.

V. Gennemførelsesbestemmelser for adgangskriterium 5 for værdipapircentraler

Der skal fastholdes lige konkurrencevilkår mellem markederne for direkte og indirekte beholdninger ved gennemførelsen af adgangskriterium 5. En værdipapircentral fra et marked for direkte beholdninger kan i princippet overgå til T2S enten ved at integrere alle sine værdipapirkonti i T2S eller ved at anvende niveau-modellen (layered model) med tekniske deltagerkonti i T2S, og hvor slut-investorkontiene forbliver på den lokale værdipapircentralplatform. Adgangskriterium 5 er fuldt ud opfyldt i det tilfælde, hvor et marked for direkte beholdninger vælger fuldt ud at integrere og vedligeholde alle sine værdipapirkonti i T2S. Hvis et marked for direkte beholdninger vælger at overgå til T2S via niveau-modellen, skal ►M1 Markedsinfrastrukturrådet ◄ evaluering af de tilknyttede processer i og uden for T2S, på grundlag af de væsentlige karakteristika ved adgangskriterium 5, træffe afgørelse om, hvorvidt det er nødvendigt, at markedet skal anmode om dispensation fra adgangskriterium 5.

▼M1

VI. Generel bestemmelse

Opfylder en værdipapircentral med adgang til T2S-tjenesteydelserne ikke længere et af de fem adgangskriterier, iværksætter Markedsinfrastrukturrådet proceduren, som er fastlagt i kontrakterne med værdipapircentralerne.